Μητροπολίτης Ταλλίνης και πάσης Εσθονίας Στέφανος

Ο Μητροπολίτης Στέφανος (κατά κόσμον Χρήστος Χαραλαμπίδης, Μπουκαβού, Βελγικό Κονγκό, 29 Απριλίου 1940) είναι Ελληνοκύπριος επίσκοπος του Οικουμενικού Πατριαρχείου και πρωθιεράρχης της Αυτόνομης Εσθονικής Αποστολικής Ορθόδοξης Εκκλησίας, με τον τίτλο Μητροπολίτης Ταλλίνης και πάσης Εσθονίας από το 1999.

Βιογραφικά στοιχεία
Ο κατά κόσμον Χρήστος Χαραλαμπίδης γεννήθηκε στην πόλη Μπουκαβού του τότε Βελγικού Κονγκό (σήμερα Λαϊκή Δημοκρατία του Κογκό) με καταγωγή από την Κύπρο. Μετά την αποφοίτησή του από το κολέγιο Notre-Dame de la Victoire το 1959, εισήχθη στην ιατρική σχολή του Καθολικού Πανεπιστημίου της Λουβαίνης. Αισθανόμενος όμως ιερατική κλήση, το 1960 εισήχθη στο Θεολογικό Ινστιτούτο Αγίου Σεργίου Παρισίων και παράλληλα σπούδασε Θεολογία στη Σορβόννη.

Στις 6 Ιανουαρίου 1963 χειροτονήθηκε διάκονος και στις 17 Νοεμβρίου 1968 πρεσβύτερος. Υπηρέτησε στην Ιερά Μητρόπολη Γαλλίας ως εφημέριος στη Μασσαλία και τη Νίκαια, ως ιεροκήρυκας στη νότια Γαλλία και ως Πρωτοσύγκελλος της Μητροπόλεως (1971-1987). Στις 25 Μαρτίου 1987 χειροτονήθηκε τιτουλάριος Επίσκοπος Ναζιανζού, βοηθός του Μητροπολίτη Γαλλίας, με έδρα τη Νίκαια. Διετέλεσε γραμματέας της Συνέλευσης των Ορθοδόξων Επισκόπων της Γαλλίας για περίπου είκοσι χρόνια, πρόεδρος της Επιτροπής Μέσων Ενημέρωσης των Ορθοδόξων Εκκλησιών Γαλλίας και παραγωγός ορθοδόξων προγραμμάτων για τη γαλλική τηλεόραση και ραδιόφωνο. Εκπροσώπησε το Οικουμενικό Πατριαρχείο και την Ιερά Μητρόπολη Γαλλίας σε διάφορες διεθνείς συναντήσεις στη Γαλλία, Σερβία, Ισπανία, Ελβετία, Ρωσία και Φινλανδία.

Συνέγραψε πολλά θεολογικά άρθρα και βιβλία που μεταφράστηκαν σε διάφορες γλώσσες. Επί 30 χρόνια ήταν υπεύθυνος νεολαίας της Μητρόπολης Γαλλίας. Διετέλεσε λέκτορας στο Θεολογικό Ινστιτούτο Αγίου Σεργίου και καθηγητής Πατρολογίας στο Καθολικό Σεμινάριο Νίκαιας από το 1990 ως το 1999.

Το 1997 εστάλη ως τοποτηρητής της Εκκλησίας της Εσθονίας. Στις 9 Μαρτίου 1999 εξελέγη Μητροπολίτης Ταλλίνης και πάσης Εσθονίας με σκοπό την αποκατάσταση της από το 1923 αυτόνομης Εκκλησίας της Εσθονίας, η οποία είχε διαλυθεί στα χρόνια της Σοβιετικής Ένωσης. Ενθρονίστηκε στο Ταλίν στις 21 Μαρτίου.

Το 2016 ήταν μέλος της αντιπροσωπείας του Οικουμενικού Πατριαρχείου στην Πανορθόδοξη Σύνοδο της Κρήτης.

Οικουμενικό Πατριαρχείο και Πατριαρχείο Μόσχας
Η εκλογή του και η αποκατάσταση της αυτονομίας στην Εκκλησία της Εσθονίας παρ' ολίγο να προκαλέσει σχίσμα με το Πατριαρχείο Μόσχας. Αν και όλες οι άλλες Ορθόδοξες Εκκλησίες τον έχουν αναγνωρίσει, μεταξύ Κωνσταντινουπόλεως και Μόσχας το πρόβλημα παραμένει ακόμη ανοιχτό, με την τελευταία να διατηρεί δική της δικαιοδοσία με την ονομασία «Εσθονική Ορθόδοξη Εκκλησία» και υπό ημιαυτόνομο καθεστώς.

Εργογραφία
 La tradition orthodoxe grecque, Textes choisis, présentés et traduits, C.L.D. 1983.
 Ministères et charismes dans l'Église orthodoxe, Desclée de Brouwer, 1988.
 Une saison en orthodoxie, L'année liturgique sur Radio-France Orthodoxie, éditions du Cerf, 1992 
 Premier regard sur l'orthodoxie, éditions du Dauphin, 1994. 
 La véritable histoire des Orthodoxes d'Estonie, Éditions L'Harmattan, Paris 2012 

Παραπομπές

Πηγές


Βιβλιογραφία
 Catherine Daniélidès, Un siècle de présence grecque sur la Côte d'Azur, 1917-2012, ISBN 9782746-651845.
 Métropolite Stéphanos de Tallinn et de toute l'Estonie ; Jean-François Jolivalt, La véritable histoire des orthodoxes d'Estonie, éditions L'Harmattan, 2012, ISBN 9782336-006260.

Κατηγορία:Μητροπολίτες Εσθονίας
Κατηγορία:Επίσκοποι Ναζιανζού
Κατηγορία:Κύπριοι κληρικοί